Loğmanın vəqəsi (Belə təqrir ediblər əhli-bəyan)
Belə təqrir ediblər əhli-bəyan, 
Həbəş əhliydi həzrəti-Loğman. 
Surəti sanki bir tutulmuş mah, 
Ləb sitəbr idi, rəngi-ruyisiyah. 
Dedilər: - Ey güli-riyazi-ədəb, 
Sənə nə hüsi əta edibdir rəbb? 
Dedi: - Pərvərdigari-ərzü səma 
Hüsni-batin mənə edibdir əta. 
Hüsni-zahir əgərci əhsəndir. 
Leyk ondan ədəb mühəssəndir. 
Hüsndür gərci bir ətiyyeyi-rəbb, 
Leyk ondan gözəldir hüsni-ədəb.

XIX əsrin şeirləri